Projektas
DARBŲ RANGOS SUTARTIS Nr. _________

2024 m.                d.

Varėna

	Varėnos rajono savivaldybės administracija, įstaigos kodas 188773873, kurios registruota buveinė yra Vytauto g. 12, 65184 Varėna, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktorės Vilmos Miškinienės, veikiančio pagal Savivaldybės administracijos nuostatus, (toliau – Užsakovas) ir _______________, juridinio asmens kodas ________, kurio buveinė yra ________, atstovaujama [pareigos, vardas, pavardė], veikiančio (-ios) pagal ____________, (toliau – Rangovas), ir toliau kartu vadinami Šalimis, o kiekvienas atskirai – Šalimi, sudarė šią Statybos rangos darbų sutartį (toliau – Sutartis).

1. SĄVOKOS

	1.1. Darbai – visi darbai, nustatyti Projekto sprendiniuose, ir kiti darbai, projektavimas bei kitos būtinos Sutarčiai atlikti paslaugos (jeigu yra), kuriuos pagal Sutartį privalo atlikti Rangovas.
	1.2. Darbų pradžia – Statybvietės perdavimo – priėmimo akto pasirašymo data arba data po 7 dienų kai įsigaliojo Sutartis, jeigu statybvietės perdavimo-priėmimo aktas per šių dienų skaičių nėra pasirašytas.
	1.3. Darbų pradžia – Statybvietės perdavimo – priėmimo akto pasirašymo data arba data po 7 dienų kai įsigaliojo Sutartis, jeigu statybvietės perdavimo-priėmimo aktas per šių dienų skaičių nėra pasirašytas.
	1.4. Darbų perdavimo – priėmimo aktas – dokumentas, patvirtinantis, kad Rangovas perdavė, o Užsakovas priėmė Darbus, pasirašomas vadovaujantis Sutarties sąlygų 8.2 papunkčiu, prieš surašant baigto statyti statinio Statybos užbaigimo dokumentą.
	1.5. Išlaidos – visos pagrįstai Statybvietėje ar už jos ribų patirtos Rangovo tiesioginės ir netiesioginės išlaidos, susijusios su Sutartyje numatytais Darbais. Į išlaidas negali būti įskaičiuojamos negautos pajamos.
	1.6. Įranga – prietaisai ir mechanizmai, sudarantys Darbus ar jų dalį.
	1.7. Medžiagos – visa tai, kas turi sudaryti Darbus ar jų dalį (išskyrus Įrangą).
	1.8. Pakeitimas –Projekto sprendinių, apibūdinančių Darbus, keitimas, Užsakovo nurodytas padaryti pagal 10 skyrių. Projekto pakeitimai turi būti įforminami vadovaujantis Lietuvos Respublikos statybos techninio reglamento STR 1.04.04:2017 „Statinio projektavimas, projekto ekspertizė“ reikalavimais.
	1.9. Projektas – vienu etapu parengtas supaprastintas statinio projektas, kuriuo vadovaujantis pasiekiami techninio darbo projekto tikslai. Supaprastintas statinio projektas parengtas Užsakovo projektuotojo, jo pagrindu parinktas Rangovas ir šis dokumentas yra Sutarties dalis, privaloma Rangovui.
	1.10. Rangovo įrengimai – visi prietaisai, mechanizmai, transporto priemonės bei kiti daiktai, reikalingi Darbams vykdyti, užbaigti ir bet kuriems defektams ištaisyti. Rangovo įrengimams nepriskiriama Įranga, Medžiagos ir visi kiti daiktai, skirti sudaryti Darbus ar jų dalį.
	1.11. Rangovo pasiūlymas – Rangovo užpildyti ir viešojo darbų pirkimo metu pateikti dokumentai, kuriais siūloma Užsakovui atlikti darbus pagal Užsakovo nustatytas viešojo darbų pirkimo sąlygas.
	1.12. Rangovo personalas – visi Statybvietėje dirbantys Rangovui arba Subrangovui darbuotojai ir kiti asmenys, padedantys Rangovui vykdyti Darbus.
	1.13. Statinio statybos techninis koordinavimas – Užsakovo paskirto asmens (toliau – Techninis koordinatorius) jo žinojimo ribose priskirta veikla statybos procese, kurios tikslas:
	1.13.1. kontroliuoti, ar statinys statomas pagal Projektą, ar naudojamų Medžiagų ir Įrangos kokybė atitinka Projekto, normatyvinių statybos techninių dokumentų, normatyvinių statinio saugos ir paskirties dokumentų reikalavimus, ar statybos metu laikomasi Sutarties sąlygų;
	1.13.2. tikrinti/inicijuoti, kai Projekte yra nurodyta arba Užsakovui ir (ar) Naudotojui tai svarbu, įgyvendinamų sprendinių estetikos ir (ar) patogaus naudojimosi jais pagal paskirtį suderinimus.
	1.14. Naudotojas – statinio savininkas arba kitas juridinis asmuo, kuris naudoja arba jam bus patikėta naudoti Projekto sprendiniuose nurodytą statinį (us).
	1.15. Statybos užbaigimas – pagal statybos techninį reglamentą STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ subjekto, įgalioto teisės aktų tvarka atlikti statybos užbaigimo procedūras, atliekami privalomi veiksmai nagrinėjant asmens prašymą, priimant sprendimą išduoti ir (ar) patvirtinti/užregistruoti surašytą statybos užbaigimo dokumentą (statybos užbaigimo aktą ar deklaraciją apie statybos užbaigimą), ir (ar) tik Užsakovo surašyta (be patvirtinimo/registravimo) deklaracija apie statybos užbaigimą, tuo patvirtinant, kad pagal Projekto sprendinius užbaigta statinio statyba.
	1.16. Statybos užbaigimo terminas – laikas, skaičiuojamas dienomis nuo Darbų perdavimo – priėmimo akto datos iki užbaigiama statinio (jo dalies) statyba, t.y. kai po Darbų perdavimo Užsakovui ištaisomi defektai (jei reikia), atliekamas Statybos užbaigimas.
	1.17. Statybvietė – Darbų vykdymo vieta ar vietos, į kurias turi būti pristatoma Įranga bei Medžiagos, ir kurios ribos apibrėžiamos perduodant Rangovui Statybvietę ir jos valdymo teisę vadovaujantis Sutarties sąlygų 4.1 papunkčiu.
	1.18. Subrangovas – asmuo Rangovo pasiūlyme ir Sutartyje įvardintas kaip Subrangovas.
	1.19. Sutarties galiojimas – Sutartis įsigalioja Sutarties Šalims pasirašius Sutartį. Sutartis galioja iki visiško Sutartyje numatytų įsipareigojimų įvykdymo.
	1.20. Sutarties kaina – Sutarties 9.1 papunktyje nurodyta suma, kuri turi būti sumokėta Rangovui už laiku, tinkamai atliktus Darbus pagal Sutartį.
	1.21. Projekto klaida – Projekto (visų jo atskirų dalių ir dokumentų) sprendiniai (sprendinių visuma), kurių negalima įgyvendinti
(i) atsižvelgiant į normatyvinių statybos techninių dokumentų ir normatyvinių statinio saugos ir paskirties dokumentų nuostatas ir (arba) 
(ii) nepažeidus kurio nors iš jų, kai abejojama dėl Sutarties sąlygų, tačiau įvertinus statybos techniniame reglamente STR 1.04.04:2017 „Statinio projektavimas, projekto ekspertizė“ nustatytą dokumentų viršenybę dėl Projekto dokumentų neatitikimų ar prieštaravimų.
	1.22. Užsakovo personalas – visi Užsakovui dirbantys asmenys arba įgalioti Užsakovo, taip pat kiti asmenys, apie kuriuos Užsakovas pranešė Rangovui kaip apie Užsakovo personalą.
	1.23. Veiklų sąrašas – Darbų grupių (etapų) žiniaraštis, užpildytas Rangovo siūlomomis Darbų kainomis. Veiklų sąrašas nurodo pagrindines Darbų, apibrėžtų Projekte (jo techninėse specifikacijose, aiškinamuosiuose raštuose, brėžiniuose), veiklas ir joms priskirtinas sumas.
	1.24. Pradinė sutarties vertė – Sutarties 3.4 papunktyje nurodyta vertė, lygi laimėjusio Rangovo pasiūlymo kainai.
	1.25. Kitos vartojamos sąvokos atitinka sąvokas, vartojamas Lietuvos Respublikos civiliniame kodekse, Lietuvos Respublikos statybos įstatyme ir Lietuvos Respublikos viešųjų pirkimų įstatyme ir susijusiuose įstatymų įgyvendinamuosiuose teisės aktuose.

SUTARTIES DALYKAS

	2.1. Šia Sutartimi Rangovas įsipareigoja per Sutartyje nustatytą Darbų atlikimo terminą ir Sutartyje nustatytomis sąlygomis Projekto „Pušelės g. 7-33, Naujųjų Valkininkų k., Valkininkų sen., Varėnos r..“ pagrindu atlikti ir perduoti Darbus pagal parengtus Projektus, kaip numatyta Sutartyje bei ištaisyti po Darbų atlikimo termino nustatytus defektus, o Užsakovas įsipareigoja sudaryti Rangovui būtinas sąlygas Darbams atlikti, Sutartyje numatyta tvarka priimti tinkamai atliktų Darbų rezultatą ir sumokėti Rangovui Sutarties kainą Sutartyje numatytomis sąlygomis ir tvarka. 
	2.2. Būsto pritaikymas vykdomas įgyvendinant Būsto pritaikymo asmeniui su negalia poreikio nustatymo, būsto pritaikymo ir finansavimo tvarkos aprašą, patvirtintą Lietuvos Respublikos socialinės apsaugos ir darbo ministro  2019 m. vasario 19 d. įsakymu Nr. AI-103 „Dėl būsto pritaikymo asmeniui su negalia poreikio nustatymo, būsto pritaikymo ir finansavimo tvarkos aprašo patvirtinimo“.

2. BENDROSIOS NUOSTATOS

	3.1. Šalių teisių ir pareigų pagrindas yra Sutartis, Lietuvos Respublikos įstatymai, įstatymų įgyvendinamieji teisės aktai, statybos techniniai reglamentai ir kiti normatyviniai dokumentai.
	3.2. Šiame punkte pateikiami Sutartį sudarantys dokumentai, kurie turi būti suprantami kaip paaiškinantys vienas kitą. Tuo tikslu nustatomas toks dokumentų pirmumas:
	3.2.1. Šios Sutarties sąlygos;
	3.2.2. Viešojo pirkimo metu pateikti paaiškinimai;
	3.2.3. Projektas:
	3.2.3.1. techninės specifikacijos, 
	3.2.3.2. aiškinamieji raštai, 
	3.2.3.3. brėžiniai, 
	3.2.3.4. sąnaudų kiekių žiniaraščiai (jeigu pateikiami);
	3.2.4. Rangovo pasiūlymas;
	3.2.5. Veiklų sąrašas;
	3.2.6. Rangovo pasiūlymo sąmatiniai skaičiavimai su pagrindinėmis techninėmis siūlomų darbų charakteristikomis ir darbų įkainiais; 
	3.2.7. Subrangovų sąrašas; 
	3.2.8. Kiti Sutartį sudarantys dokumentai.
	3.3. Sutarties sąlygos gali būti keičiamos tik vadovaujantis Viešųjų pirkimų įstatymo 89 straipsnio nuostatomis. Sutarties sąlygų keitimu nebus laikomas Sutarties sąlygų koregavimas joje numatytomis aplinkybėmis, jeigu šios aplinkybės nustatytos aiškiai ir nedviprasmiškai bei buvo pateiktos pirkimo sąlygose. 
	3.4. Sutarties sąlygų pagrindiniai duomenys:
	Pavadinimas
	Punktas 
	Duomenys ir sąlygos

	Pradinė sutarties vertė
	1.24
	............................ eurų 


	Darbų atlikimo terminas
	6.1.
	1 (vienas) mėnesis nuo Darbo pradžios.

	Darbų atlikimo termino pratęsimas
	6.4.
	ne daugiau nei 1 (vieną) kartą ir ne ilgesniam nei 2 (dviejų) mėnesių laikotarpiui, tik dėl aplinkybių, kurios nepriklauso nuo Rangovo.

	Delspinigiai dėl Darbų vėlavimo
	6.7
	[0,05] % Sutarties kainos per dieną 

	Užtikrinimo suma 
	7.1.1.
	(netaikoma) 

	Sutarties kaina, 
	9.1.
	............................ [suma skaičiais ir žodžiais] eurų, 

	iš kurių PVM sudaro 
	9.1.
	............................ [suma skaičiais ir žodžiais] eurų 

	Sulaikymo procentas
	9.4.
	(netaikoma)

	Mokėjimų terminas 
	9.6.
	per 30 dienų nuo Rangovo pateiktų 
mokėjimo dokumentų patvirtinimo.

	Delspinigiai dėl vėluojančio 
mokėjimo 
	9.7
	[0,05] % laiku neapmokėtos sumos per dieną 



3. UŽSAKOVO TEISĖS, PAREIGOS IR ATSAKOMYBĖ

	4.1. Užsakovas privalo kontroliuoti, kad Darbai būtų vykdomi tik perėmus Statybvietę ir dalyvauti priimant Rangovui Statybvietę ir jos valdymo teisę iš Naudotojo bei pasirašyti dalyvio teisėmis ant Statybvietės perdavimo – priėmimo akto.
	4.2. Užsakovas privalo paskirti Techninį koordinatorių, kuris vadovaudamasis STR 1.06.01:2016 „Statybos darbai. Statinio statybos priežiūra“ vykdys Darbų techninę priežiūrą 1.13 papunktyje nurodytų įsipareigojimų ribose. Statinio statybos techninės priežiūros funkcijai atlikti negali būti paskirtas Rangovas, Subrangovas ar Rangovo personalas. 
	4.3. Užsakovas statybos techninių reglamentų nustatyta tvarka turi būti gavęs (jeigu jis privalomas) statybą leidžiantį dokumentą bei perduoti jį Rangovui. Užsakovas taip pat privalo teikti reikiamus pranešimus, paraiškas, dalyvauti posėdžiuose bei Darbų vykdymo procese bei organizuoti Statybos užbaigimą. Užsakovas privalo apsaugoti ir užtikrinti, kad Rangovas nepatirtų nuostolių dėl šioje pastraipoje minimų dokumentų nebuvimo ar Užsakovo funkcijų nevykdymo.
	4.4. Užsakovas yra atsakingas už tai, kad jo personalas bendradarbiautų su Rangovu bei laikytųsi darbo saugos reikalavimų Statybvietėje.
	4.5. Užsakovas privalo atlyginti nuostolius ir apsaugoti Rangovą, Rangovo personalą ir atitinkamus jų atstovus nuo pretenzijų, kompensacijų, nuostolių ir išlaidų, susijusių su bet kurio asmens sužalojimu, negalavimu, liga ar mirtimi kylančius arba atsiradusius dėl Užsakovo kaltės.
	4.6. Užsakovo atsakomybei ir rizikai priskiriama:
	4.6.1. Užsakovo naudojimasis bet kuria Darbų dalimi iki Darbų perdavimo Užsakovui dienos, išskyrus kaip gali būti numatyta pagal Sutartį;
 	4.6.2. klaidos, netikslumai ar trūkumai Projekte, kaip nustatyta 1.21 papunktyje, išskyrus nenumatytas aplinkybes, nurodytas 10.1 papunktyje.
	4.7. Rangovui tinkamai atlikus Darbus, Užsakovas privalo sumokėti Sutarties kainą.

4. RANGOVO TEISĖS, PAREIGOS IR ATSAKOMYBĖ

	5.1. Rangovas privalo vykdyti ir užbaigti Darbus pagal Sutartį, vadovaudamasis Projekte (jo techninėse specifikacijose, aiškinamuosiuose raštuose, brėžiniuose, sąnaudų žiniaraščiuose) numatytais sprendiniais, laikydamasis Veiklos sąraše pateikto grafiko, Lietuvos Respublikoje galiojančių įstatymų, įstatymų įgyvendinamųjų teisės aktų, normatyvinių statybos techninių dokumentų reikalavimų. 
	5.2. Rangovas privalo užtikrinti, kad jis ir bet kurie asmenys, veikiantys jo vardu, yra gavę visus būtinus leidimus, kvalifikacijos atestacijos pažymėjimus ar kitokius dokumentus, leidžiančius užsiimti šioje Sutartyje nustatyta veikla, kuri yra Rangovo sutartinių įsipareigojimų dalis.
	5.3. Rangovas yra atsakingas už visus savo veiksmus ir statybos darbų metodų tinkamumą, patikimumą bei darbų saugą visu Darbų vykdymo laikotarpiu.
	5.4. Iki Darbų pradžios Rangovas privalo paskirti reikiamos kvalifikacijos statybos darbų vadovą, kuris privalo vykdyti pareigas numatytas STR STR 1.06.01:2016 „Statybos darbai. Statinio statybos priežiūra“ , taip pat surašyti laisvos formos Statybvietės perdavimo-priėmimo aktą ir priimti statybvietę iš statinio ir (ar) sklypo Naudotojo (ų) ar jo (ų) įgalioto asmens.
	5.5. Rangovas, dalį Darbų perduodamas Subrangovams, yra atsakingas už Subrangovo, jo įgaliotų atstovų ir darbuotojų veiksmus arba neveikimą taip, kaip atsakytų už savo paties veiksmus ar neveikimą.
	5.6. Rangovas patvirtina, kad yra gavęs visą būtiną informaciją, kurią Rangovas, panaudodamas visas savo žinias ir rūpestingumą, galėjo gauti iki Sutarties pasirašymo, ir kuri gali turėti įtakos Sutarties kainai arba Darbams, įskaitant Projekto dokumentus ir duomenis. Turi būti laikoma, kad Sutartyje nurodyta kaina apima visus Rangovo sutartinius įsipareigojimus ir visa, kas būtina tinkamam Darbų vykdymui ir užbaigimui, įskaitant būtinus Sutarčiai įvykdyti Darbus, kurie nors ir nebuvo tiesiogiai nustatyti pirkimo dokumentuose ar Sutartyje, tačiau kuriuos Rangovas turėjo ir galėjo numatyti bei įvertinti dar iki pasiūlymų pateikimo termino pabaigos. 
	Darbų faktinių kiekių svyravimas nuo orientacinių (projektinių) kiekių, kurie gali būti nustatyti Veiklų sąraše ar Projekto dokumentuose – sąnaudų kiekių žiniaraščiuose – priskiriamas Rangovo atsakomybei ir rizikai. 
	Jei neatitinka daugiau kaip 15 procentų, skaičiuojant nuo Pradinės sutarties vertės, Sutartyje nurodytų Darbų apimties, visi Darbai, viršijantys 15 procentų ribą, turi būti atsisakomi ir (ar) įsigyjami taikant kiekio (apimties) keitimo sąlygas, nurodytas Metodikos[footnoteRef:1] III skyriuje. Tokių Darbų vertės nustatymo, teikimo ir tvirtinimo procedūra atliekama analogiškai kaip pagal Pakeitimų procedūrą, nurodytą 10 skyriuje. [1:  Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 (Viešųjų pirkimų tarnybos direktoriaus 2019 m. sausio 24 d. įsakymo Nr. 1S-13 redakcija) patvirtinta Kainodaros taisyklių nustatymo metodika (toliau – Metodika). ] 

	5.7. Rangovas privalo apsaugoti Užsakovo turtą dėl nuostolių, apgadinimo ar sunaikinimo, atsiradusių dėl Rangovo veiksmų. Rangovas, vykdydamas Darbus, turi imtis visų būtinų atsargumo priemonių, kad Rangovo įrengimai ir personalas būtų tik Statybvietėje ir bet kokiose papildomose patalpose, kurias Užsakovas gali suteikti Rangovui kaip patalpas persirengimui, sandėliavimui ar administracinėms reikmėms.
	5.8. Vykdydamas Darbus Rangovas privalo:
		5.8.1. savo sąskaita pašalinti iš Statybvietės visas statybines atliekas ir šiukšles;
	5.8.2.sandėliuoti arba išvežti perteklines Medžiagas ir nereikalingus Rangovo įrengimus;
	5.8.3.valyti ir prižiūrėti patekimo į Statybvietę kelius, koridorius, laiptines ir aplinką nuo šiukšlių, dulkių ar kitų teršalų. Statybvietė ir visos tokios patekimui į Statybvietę naudojamos patalpos bei keliai turi būti saugūs, paženklinti įspėjamaisiais ženklais ir nekelti pavojaus Užsakovo personalui ir tretiesiems asmenims. Rangovas turi būti atsakingas už bet kokį šių patalpų ar kelių remontą, kurio gali prireikti dėl Rangovo veiksmų.
	5.9. Rangovui Darbams vykdyti gali būti suteikta teisė naudotis tokiu elektros ir vandens kiekiu, kokį saugiai, be neigiamos įtakos Užsakovui galima gauti Statybvietėje ar šalia jos. Rangovas privalo įrengti apskaitos prietaisus ir apmokėti Užsakovui už sunaudotą iki statinio statybos užbaigimo procedūrų dienos vandenį bei elektrą rinkos kainomis, kurias Užsakovas moka energetinių išteklių tiekimo įmonėms.
	5.10. Rangovo personalas turi būti kvalifikuotas, įgudęs ir turintis patirtį atitinkamam Darbų vykdymui. Užsakovas gali pareikalauti, kad Rangovas pakeistų Rangovo personalą, kuris nekompetentingai ar aplaidžiai vykdo pareigas, nesugeba laikytis Sutarties sąlygų arba savo elgesiu kelia grėsmę saugai darbe, sveikatai arba aplinkos apsaugai. Jeigu keičiami asmenys, nurodyti Rangovo pasiūlyme, tuomet būsimojo Rangovo personalo kvalifikacija turi būti ne prastesnė, nei keičiamojo.
	5.11. Rangovas privalo naudoti tik Darbų vykdymui ir naudojimo sąlygoms tinkamą Įrangą ir Medžiagas pagal Projekte nurodytus reikalavimus.
	5.12. Rangovas, prieš paslėpdamas ar uždengdamas kurias nors konstrukcijas ar statybos darbus, privalo informuoti Techninį koordinatorių, kuris patikrina, apžiūri, ir jeigu reikia priima bandymų rezultatus. Jeigu Rangovas paslepia konstrukcijas ar statybos darbus apie tai nepranešęs Techniniam koordinatoriui, tai, Techniniam koordinatoriui pareikalavus, Rangovas savo sąskaita privalo tą Darbą atidengti patikrinimui ir nepriklausomai nuo patikrinimo rezultato vėliau uždengti.
	5.13. Rangovas privalo apsirūpinti visais prietaisais, įrengimais, instrumentais, darbo jėga, medžiagomis ir kvalifikuotais darbuotojais bei pateikti visus Darbų įvykdymo dokumentus (išpildomieji atliktų Darbų brėžiniai, geodezinės nuotraukos bei kiti dokumentai pateikiami Techniniam koordinatoriui prieš atliekant bandymus), eksploatacijos ir priežiūros instrukcijas, kurie reikalingi bet kokių Darbų dalių bandymams atlikti. Rangovas privalo pranešti Techniniam koordinatoriui apie bet kokius numatomus atlikti bandymus ne vėliau kaip prieš 3 darbo dienas. Bandymai turi būti laikomi atlikti, kai jų rezultatus patvirtina Techninis koordinatorius. 
	5.14. Jeigu, atlikus patikrinimą, matavimą ar bandymus, nustatoma, kad kokia nors Įranga, Medžiagos arba Darbų kokybė yra su trūkumais, defektais arba kaip kitaip neatitinka Sutarties, tai Techninis koordinatorius gali atmesti tą Įrangą, Medžiagas arba Darbų kokybę atitinkamai apie tai raštu pranešdamas Rangovui ir nurodydamas priežastis. Tokiu atveju Rangovas privalo ištaisyti trūkumus, defektus ar pakeisti Medžiagas ar Įrangą, kad šie atitiktų Sutartį.
	5.15. Rangovas atsako už nuostolius, kuriuos tretieji asmenys patiria dėl to, kad Rangovas neužtikrino saugos objekte ir/ar kitu būdu pažeidė Sutartį, ir atleidžia Užsakovą nuo šios atsakomybės trečiųjų asmenų atžvilgiu. Rangovas privalo atlyginti Užsakovui visus nuostolius, kuriuos pastarasis patyrė dėl šių reikalavimų trečiųjų asmenų atžvilgiu.
	5.16. Rangovas privalo sudaryti sąlygas Užsakovo atstovams bei Techniniam koordinatoriui lankytis statybvietėje bei susipažinti su visa Darbų dokumentacija ir vykdomais Darbais.
	5.17. Rangovas privalo prisiimti visą atsakomybę už Darbus nuo Darbų pradžios iki kol Darbai bus perduoti Užsakovui. Jeigu Darbams, Medžiagoms ar Įrangai padaroma žala arba jie prarandami, kai už jų priežiūrą atsako Rangovas ir atsakomybė už tą praradimą nepriskirtina Užsakovui, tai Rangovas savo rizika ir sąskaita privalo ištaisyti praradimus ar žalą taip, kad Darbai, Medžiagos ar Įranga atitiktų Sutartį.
	5.18. Rangovo pateikiamos eksploatacijos ir priežiūros instrukcijos turi būti pakankamai išsamios, kad Užsakovas galėtų naudoti, prižiūrėti, išmontuoti, perrinkti, suderinti ir pataisyti Įrangą. Instrukcijose turi būti aprašyta visa mechaninė ir elektrinė įranga, tiekta arba įrengta pagal šią Sutartį. Kartu turi būti pateikti minėtos įrangos techniniai pasai, sertifikatai ir kiti būtini dokumentai. Visi dokumentai privalo būti pateikti lietuvių kalba.
	5.19. Rangovas Sutarties informaciją privalo laikyti privačia ir konfidencialia, išskyrus tai, ko reikia sutartinėms prievolėms atlikti arba galiojantiems įstatymams vykdyti. Rangovas, be išankstinio Užsakovo sutikimo, neturi skelbti, leisti, kad būtų paskelbta arba atskleista bet kuri informacija apie Darbus kokiame nors komerciniame arba techniniame dokumente ar kaip nors kitaip.
	5.20. Rangovas įsipareigoja pranešti Užsakovui Subrangovų pavadinimus, kontaktinius duomenis ir jų atstovus Subrangovų sąraše (3.2.7 papunktis), taip pat įsipareigoja informuoti apie minėtos informacijos pasikeitimus visu Sutarties vykdymo metu. Sutarties vykdymo metu, kai Subrangovai netinkamai vykdo įsipareigojimus Rangovui, taip pat tuo atveju, kai dėl atitinkamų priežasčių Subrangovai nepajėgūs vykdyti įsipareigojimų Rangovui, Rangovas gali pakeisti Subrangovus tokia tvarka: 
	5.20.1. apie tai jis turi informuoti Užsakovą, nurodydamas Subrangovo pakeitimo priežastis;
	5.20.2. gavęs tokį pranešimą, Užsakovas kartu su Rangovu protokolu įformina susitarimą dėl Subrangovo pakeitimo. 
	Jei konkurso dokumentuose buvo nurodyti kvalifikaciniai reikalavimai Subrangovui, tuomet Rangovas pateikia būsimojo subrangovo kvalifikaciją pagrindžiančius dokumentus, o Užsakovas, prieš patvirtindamas tokį keitimą, įsitikina, kad būsimas Subrangovas juos atitinka.
	5.21. Jeigu Projekte ar kituose Sutartį sudarančiuose dokumentuose yra nurodyti konkretūs modeliai, konkretus procesas ar prekės ženklas, patentas, tipas, konkretaus gamintojo ar kilmės Medžiagos, Įranga ar Mechanizmai, galima naudoti analogiškus, ne prastesnių parametrų ir kokybės Medžiagas ir Įrangą.
	5.22. Rangovas privalo parengti/gauti/pateikti visus privalomuosius dokumentus darbams vykdyti ir statinio statybai užbaigti, būtinus tinkamai atlikti statybos darbus ir Statybos užbaigimą bei statinį tinkamai naudoti. Rangovas Užsakovo vardu (be atskiro Užsakovo įgaliojimo) savarankiškai organizuoja ir atlieka visus veiksmus bei darbus dokumentams gauti, parengti, pateikti ir (ar) supažindinti, kuriuos reikalinga turėti statybos darbų vykdymo metu ir (ar) Statybos užbaigimo momentui, t. y. privalomuosius dokumentus, patvirtinančius, kad statiniai, jų inžinerinės sistemos, įrenginiai ir pan. atitinka Projekto, LR teisės aktų ir kokybės reikalavimus, Užsakovas (ar jo įgaliotasis atstovas) supažindintas (pasirašytinai) su statinio, jo inžinerinių sistemų ir Įrangos naudojimu, statinių ir augalų priežiūra bei gali statinį ir statybos sklypą naudoti pagal paskirtį. Neapsiribojant Sutarties 2.1 papunktyje nurodytais įsipareigojimais, Darbų rezultatui pasiekti Sutarties kainoje turi būti įskaičiuota ir Rangovui priskiriama: 
	5.22.1. visų privalomų dokumentų (reikalavimų (nurodymų) prieš žemės darbų vykdymą, leidimų medžių kirtimui, statybvietės  (jos statinių)  geodezinio nužymėjimo ir įtvirtinimo, statybos darbų žurnalo (ų), statybos darbų technologijos projekto, įmonės statybos taisyklių ir kt. Darbams vykdyti įgijimas, pagal STR 1.06.01:2016 „Statybos darbai. Statinio statybos priežiūra“ ir LR statybos įstatymą;  
	5.22.2. visų privalomųjų rašytinių ir kuriems privaloma kompiuterinėse laikmenose dokumentų (tyrimų, bandymų, matavimų, geodezinių nuotraukų, kadastro duomenų bylos (ų) su atlikta patikra, pažymų, naudojimosi/priežiūros instrukcijų ir kt.) - Statybos užbaigimui bei statinio naudojimui įgijimas, pagal išduotas prisijungimo sąlygas prie kitiems savininkams/valdytojams priklausančių statinių, statybos techninį reglamentą STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, Valstybinės teritorijų planavimo ir statybos inspekcijos prie Aplinkos ministerijos viršininko įsakymais patvirtintus rekvizitus ir kitus Statybos užbaigimo metu galiojančius teisės aktus.
	5.22.3. Tuo atveju, kai pasibaigus Statybos rangos darbų sutarčiai paaiškėja, kad 	5.22.2 papunktyje nurodyti įsipareigojimai atlikti netinkamai ar su klaidomis, Rangovas privalo visus trūkumus pašalinti ne vėliau, kaip per 14 dienų nuo trūkumų paaiškėjimo dienos. Jeigu Rangovas per nustatytą terminą nepašalina nustatytų darbų trūkumų, Užsakovas turi teisę Rangovo rizika ir sąskaita pašalinti trūkumus arba pasamdyti kitus asmenis trūkumams pašalinti. Tokiu atveju Užsakovas turi teisę reikalauti iš Rangovo atlyginti visus Užsakovo dėl to patirtus nuostolius.

5. DARBŲ ATLIKIMO TERMINAI, VĖLAVIMAS, SUSTABDYMAS

	6.1. Darbų atlikimo terminas yra 3.4 papunktyje nurodytas mėnesių skaičius nuo Darbų pradžios. Rangovas iki Darbų atlikimo termino pabaigos privalo atlikti visus Darbus, įskaitant baigiamuosius bandymus (jeigu taikoma), ir gauti visus reikalingus dokumentus.
	6.2. Rangovas Darbus vykdo pagal grafiką, nurodytą Veiklų sąraše. Darbų vykdymo metu Rangovas gali koreguoti grafiką keičiant Darbų vykdymo seką, bet nekeičiant Darbų atlikimo termino, jeigu jis nesuderinamas su esama Darbų eiga arba Rangovo prievolėmis, ir jeigu Užsakovas per 14 dienų nepraneša Rangovui, kad koreguotas grafikas neatitinka Sutarties. Rangovas privalo taip pat koreguoti grafiką, jei Užsakovas bet kuriuo metu informuoja Rangovą, kad jis neatitinka Sutarties arba prieštarauja faktinei Darbų vykdymo eigai bei Rangovo ketinimams.
	6.3. Jeigu Rangovas nutraukia Darbus, vėluoja atlikti bet kokią Darbų grupę pagal Veiklų sąraše pateiktą vykdymo grafiką, manoma, kad Rangovas nebaigs darbų per Darbų atlikimo terminą, ir nepateikia Užsakovui pagrįstų įrodymų, pateisinančių Darbų vėlavimą, Užsakovas gali įteikti pranešimą, konstatuodamas įsipareigojimų nevykdymą su reikalavimu greičiau įvykdyti Darbus. Jeigu Rangovas, gavęs tokį pranešimą, nesiėmė priemonių įsipareigojimams įvykdyti, tada Užsakovas, įteikęs antrą pranešimą, gali nutraukti sutartį pagal 12.3.3 papunkčio sąlygas. Ši sąlyga netaikoma, jei vėluojama dėl priežasčių, nepriklausančių nuo Rangovo.
	6.4. Darbų atlikimo terminas gali būti pratęstas, o Darbų vykdymo grafikas gali būti koreguotas 3.4 papunktyje nurodytam pratęsimo terminui tik dėl aplinkybių, kurios nepriklauso nuo Rangovo, taip pat dėl:
	6.4.1. išskirtinai nepalankių gamtinių sąlygų (taikoma Darbams, kurių kokybė priklauso nuo gamtinių sąlygų), kurios buvo nenumatomos arba kurių joks patyręs Rangovas nebūtų galėjęs tikėtis ir tai įvertinti;
	6.4.2. pakeitimų, atliekamų vadovaujantis Sutarties sąlygų 10 skyriaus nuostatomis;
	6.4.3.bet kokio vėlavimo, kliūčių ar trukdymų, sukeltų arba priskiriamų Užsakovui arba Užsakovo personalui, arba tretiesiems asmenims.
	6.5. Darbų pabaiga pagal Sutartį bus laikomas momentas, kai bus užbaigti visi Sutartyje numatyti Darbai ir pasirašytas Darbų perdavimo – priėmimo aktas.
	6.6. Užsakovas raštu dėl pasikeitusių aplinkybių, kai dėl jų negalima tęsti Darbų ir, kai jos tampa žinomos po Sutarties sudarymo ir, kai Rangovas nebuvo prisiėmęs jų atsiradimo rizikos, gali bet kada nurodyti Rangovui sustabdyti visų Darbų arba jų dalies vykdymą, nurodydamas (jeigu įmanoma) sustabdymo trukmę dienomis. Aplinkybės, dėl kurių gali būti stabdomi darbai, yra: 
	6.6.1. papildomi archeologiniai tyrinėjimai, kurie nebuvo numatyti, bet kuriuos būtina atlikti (netaikoma);
	6.6.2. papildomos projektavimo paslaugos (kai Darbai buvo perkami pagal projektą), be kurių negalima užbaigti Sutarties;
	6.6.3. vėluojama perduoti Statybvietę arba dalį statybvietės;
	6.6.4. trečiųjų šalių įtaka;
	6.6.5. sustabdytas finansavimas arba trūksta finansavimo;
	6.6.6. laiku neatlaisvinta Darbų vieta;
	6.6.7. būtinas papildomas laikas įvykdyti papildomų Darbų viešąjį pirkimą;
	6.6.8. laiku nepateikta Įranga, kurią privalo pateikti Užsakovas;
	6.6.9. bet koks nenumatomas gamtos jėgų veikimas, kurio joks patyręs Rangovas nebūtų galėjęs tikėtis; 
	6.6.10. fizinės kliūtys arba kitos nei klimatinės fizinės sąlygos, su kuriomis vykdant darbus susidurta Statybvietėje, ir tų kliūčių ar sąlygų Rangovas nebūtų galėjęs pagrįstai numatyti; 
	6.6.11. bet koks uždelsimas ar sutrikimas dėl Pakeitimo; 
	6.6.12. kitos aplinkybės, kurios nebuvo žinomos pirkimo vykdymo metu ir su kuriomis susidurtų bet kuris Rangovas. 
	6.6.13. karantino režimo paskelbimo metu, kai atsirado tam tikros aplinkybės, kurios padarė sutarties vykdymą neįmanomu arba jį apsunkino. Rangovas turi pateikti tai įrodančius dokumentus.
	Sustabdyti Darbai arba jų dalis (priklausomai, kas buvo sustabdyta) neatliekami iki Darbų vykdymo atnaujinimo. Darbai ar jų dalis atnaujinami išnykus aplinkybėms, dėl kurių jie buvo sustabdyti. Atnaujinus darbų vykdymą darbai atliekami per jiems likusį laikotarpį (laiką), kuris buvo likęs iki sustabdymo. 
	Tokio sustabdymo metu visus Darbus arba tą jų dalį Rangovas privalo prižiūrėti, sandėliuoti, saugoti nuo sugadinimo, praradimo arba žalos. 
	Šiame punkte numatytu atveju Rangovas turi teisę į pagrįstai patirtų papildomų Išlaidų apmokėjimą.
	6.7. Jeigu Rangovas vėluoja atlikti Darbus iki Darbų atlikimo termino, nurodyto Sutarties 6.1 papunktyje, pabaigos ir nepateikia Užsakovui pagrįstų įrodymų, pateisinančių Darbų vėlavimą, Užsakovas reikalaus delspinigių dėl vėlavimo, kurių dydis yra nurodytas 3.4 papunktyje. Delspinigių nebus reikalaujama, jei vėluojama dėl priežasčių, nepriklausančių nuo Rangovo.
	Tuo atveju, jeigu dėl Rangovo kaltės vėluojama atlikti darbus ilgiau nei 10 procentų nuo Sutarties 3.4 papunktyje nustatyto maksimalaus darbų atlikimo termino (su pratęsimo laikotarpiu), Užsakovui pareikalavus Rangovas moka Užsakovui 5 proc. nuo Sutarties kainos dydžio baudą. Maksimali delspinigių ir (ar) baudų suma, Rangovo mokėtina pagal šią Sutartį, negali viršyti 10 proc.

6. SUTARTIES ĮVYKDYMO UŽTIKRINIMAS (NETAIKOMA)

	7.1. Sutarties įvykdymo užtikrinimo forma yra banko garantija, išduota banko ar kitos kredito įstaigos (pagal Lietuvos Respublikos civilinio kodekso 6.93 str.) arba laidavimas (laidavimo sutartis), išduotas draudimo bendrovės (pagal Lietuvos Respublikos civilinio kodekso 6.76 ir 6.77 str.). Sutarties įvykdymo užtikrinimas turi būti besąlyginis ir neatšaukiamas. 
Sutarties įvykdymo užtikrinimą Rangovas privalo pateikti Užsakovui ne vėliau kaip per 10 dienų nuo Sutarties pasirašymo. Jei Rangovas per šį laikotarpį Sutarties įvykdymo užtikrinimo nepateikia, laikoma, kad Rangovas atsisakė sudaryti Sutartį. Užtikrinimo suma nurodyta 3.4 papunktyje. 
Sutarties įvykdymo užtikrinimas įsigalioja jo išdavimo dieną ir turi galioti ne trumpiau kaip iki 30 (trisdešimtos) kalendorinės dienos, po Sutartyje numatyto Darbų atlikimo termino pabaigos, įskaitant laikotarpį statybvietės perdavimui. Jei Darbų atlikimo terminas yra pratęsiamas arba Darbai yra sustabdomi, arba Rangovas vėluoja užbaigti darbus, atitinkamai turi būti pratęstas ir Sutarties įvykdymo užtikrinimo galiojimas.
	7.2. Sutarties įvykdymo užtikrinimu garantuojama ar laiduojama, kad Užsakovui bus atlyginti nuostoliai, atsiradę dėl to, kad Rangovas neįvykdė sutartinių įsipareigojimų ar vykdė juos netinkamai.
	7.3. Jei Sutarties vykdymo metu užtikrinimą išdavęs juridinis asmuo negali įvykdyti savo įsipareigojimų, Užsakovas raštu turi pareikalauti Rangovo per 10 dienų pateikti naują užtikrinimą.
	7.4. Sutarties įvykdymo užtikrinimas grąžinamas Rangovui per 10 dienų nuo Darbų pabaigos, nurodytos Sutarties 6.5 papunktyje.

7. DARBŲ PERDAVIMAS – PRIĖMIMAS IR STATYBOS UŽBAIGIMAS

	8.1. Užsakovas perima Darbus:
	8.1.1. kai visi Darbai baigti pagal Sutartį, įskaitant ir baigiamuosius bandymus, kurių rezultatai yra teigiami, ir, gauti visi reikalingi dokumentai ir 
	8.1.2. kai pasirašomas Darbų perdavimo – priėmimo aktas. 
	Rangovas, užbaigęs Darbus bei, jeigu reikia, atlikęs baigiamuosius bandymus, su prašymu (kartu pateikdamas darbų perdavimo – priėmimo aktą) dėl Darbų perdavimo – priėmimo raštu privalo kreiptis į Techninį koordinatorių.
	Statybos užbaigimo terminas yra 21 diena nuo Darbų perdavimo – priėmimo akto datos. Rangovas, vadovaudamasis 8.2.1 ir 8.4 papunkčių reikalavimais, privalo ištaisyti defektus (jei reikia), kad būtų galima surašyti Statybos užbaigimo dokumentą.
	8.2. Užsakovas užtikrina, kad Techninis koordinatorius, gavęs Rangovo prašymą pagal 8.1 papunktį, per 7 dienas:
	8.2.1. kartu su Užsakovu atliktų bendrą atliktų Darbų apžiūrą ir patikrinimą (įskaitant Sutarties 5.22 papunktyje nurodytus dokumentus), po kurio  patvirtinama, kad Darbai buvo baigti pagal Sutartį kartu pridedant (jei reikia) defektų/trūkumų, kurie neturės esminės įtakos naudojant Darbus pagal paskirtį, sąrašą. Jame turi būti pagal poreikį (tik Užsakovui pageidaujant, kai manoma, kad defektų taisymo vertė viršys 2,5 proc. Sutarties kainos) įkainotas defektų taisymas ir nurodoma iki kada defektai turi būti pašalinti. Tokių defektų taisymo bendra vertė neturi viršyti 2,5 proc. Sutarties kainos ir laikas ištaisyti defektus neturi būti ilgesnis kaip 28 dienos po Darbų perdavimo–priėmimo akto pasirašymo dienos. 
	Darbų perdavimo – priėmimo aktą pasirašo Užsakovas, Rangovas ir Techninis koordinatorius. Defektų neištaisymas per Darbų perdavimo – priėmimo akte suteiktą laiką Užsakovui suteikia teisę iki Statybos užbaigimo termino pabaigos pačiam ištaisyti defektus ir (arba) išskaičiuoti defektų taisymo išlaidų sumą iš galutinio mokėjimo Rangovui; 
	arba
	8.2.2. raštu atsisakytų perimti Darbus nurodant atsisakymo pagrindą (pvz., kai nustatyti defektai turi esminę įtaką naudojant Darbus arba turės įtaką Sutarties 8.3 punkte nurodytiems terminams, arba defektų taisymo bendra vertė viršija 2,5 proc. Sutarties kainos) ir nurodant Darbus, kuriuos Rangovas privalo atlikti, kad galėtų būti pasirašomas Darbų perdavimo – priėmimo aktas.
	8.3. Pasirašius Darbų perdavimo – priėmimo aktą, Techninis koordinatorius privalo nedelsiant parengti Statybos užbaigimo dokumentus, o Užsakovas (arba jo įgaliotasis asmuo) pasirašyti šiuos dokumentus, šiai procedūrai skiriant ne daugiau kaip 7 dienas. 
	8.4. Rangovas iki Statybos užbaigimo dienos privalo pašalinti iš Statybvietės visus dar likusius Rangovo įrengimus, Medžiagų perteklių, šiukšles, laikinuosius statinius. Tikrinamas statinys turi būti švarus ir sutvarkytas. Rangovas privalo sudaryti Techniniam koordinatoriui, Užsakovui tinkamas darbo sąlygas statiniams apžiūrėti, skirti būtiną reikalingą transportą bei specialią aprangą, pateikti statinio statybos dokumentaciją.
	8.5. Statybos užbaigimo terminas nėra pratęsiamas.
	8.6. Jeigu Užsakovas praleidžia 8.3 papunktyje jam nustatytą terminą atlikti Statybos užbaigimą, tai Rangovas turi teisę reikalauti sumokėti visą sulaikymą kartu su galutiniu mokėjimu, tačiau visais atvejais atsižvelgiant į 8.2.1 papunkčio nuostatas.
	8.7. Statinio statybos pabaiga bus laikomas momentas, kai bus ištaisyti defektai (jei reikia), atliktas Statybos užbaigimas ir surašytas Statybos užbaigimo dokumentas, bei Užsakovui (arba teisės aktų nustatyta tvarka - Naudotojui) bus perduoti visi Statybos užbaigimo ir su tuo susiję dokumentai, kuriuos privalo saugoti Užsakovas. Statinio statybos pabaigos momentas bus laikomas teigiamu Darbų rezultato pasiekimu – visų Sutartyje numatytų įsipareigojimų įvykdymu ir statinio garantinio naudojimo skaičiavimo pradžia, t. y. momentas, kai statinį bus galima naudoti pagal paskirtį.

8. SUTARTIES KAINA IR APMOKĖJIMAS

	9.1. Sutarties kaina yra nurodyta 3.4 papunktyje. Jei suma skaičiais neatitinka sumos žodžiais, teisinga laikoma suma žodžiais.
	9.2. Šiai Sutarčiai taikoma fiksuotos kainos kainodara. Bet koks kiekis, kuris gali būti nustatytas Veiklų sąraše ar Projekto dokumentuose – sąnaudų kiekių žiniaraščiuose, jeigu jie pateikiami, – yra orientacinis (projektinis) ir neturi būti laikomas faktiniu ir tiksliu Darbų, kuriuos Rangovui reikia atlikti, kiekiu. Sąnaudų kiekių žiniaraščiai gali būti naudojami atliekamų Darbų rezultato pažangai fiksuoti, t. y. nustatyti Veiklų sąraše įvardinto atitinkamo Darbo etapo įvykdymą procentais.
	Į Sutarties kainą įskaičiuoti visi Rangovo patiriami Darbų atlikimo kaštai, visi Rangovo mokami mokesčiai, rinkliavos ir kitos išlaidos, susijusios su Sutarties įsipareigojimų vykdymu.
	9.3. Apmokėjimo už tinkamai pagal Sutartį atliktus Darbus sumai nustatyti turi būti taikomos Veiklų sąraše nurodytos fiksuotos Darbų grupių (etapų) kainos. 
	Veiklų sąraše nurodytos Darbų grupių (etapų) fiksuotos kainos gali būti sumokėtos Rangovui dalimis atsižvelgiant į faktiškai atliktą to Darbo grupės (etapo) dalį, 9.4 ir 9.6 papunkčiuose numatyta tvarka. Tokiu atveju, Rangovo prašymu ir kartu pateikiamo ataskaitinio laikotarpio sąnaudų kiekio žiniaraščio pagrindu, Užsakovo atstovas – Statinio statybos techninis koordinatorius, patikrindamas dalinai atlikto Darbo grupės (etapo) apimtį, turi įvertinti, kokia Veiklų sąraše numatyto Darbo grupės (etapo) dalis procentais yra faktiškai atlikta ir pranešti Rangovui.
	9.4. Tarpiniam mokėjimui gauti, Rangovas privalo pateikti Užsakovui atliktų darbų akto du egzempliorius ir PVM sąskaitą faktūrą. Užsakovas, gavęs šiame punkte nurodytus dokumentus, per 10 dienų privalo patvirtinti pasirašydamas atliktų darbų aktą išskyrus atvejus, jeigu:
	9.4.1. koks nors Rangovo atliktas Darbas neatitinka Sutarties. Tokiu atveju Užsakovas gali reikalauti Rangovo pateikti pakoreguotus mokėjimo dokumentus atitinkamai sumažinant to tarpinio mokėjimo sumą tokio netinkamo Darbo ištaisymo Išlaidų arba netinkamo daikto pakeitimo dydžiu; ir (arba)
	9.4.2. Rangovas pagal Sutartį neatliko arba neatlieka kokio nors Darbo arba įsipareigojimo, apie kurį jam atitinkamai buvo pranešęs Užsakovas. Tokiu atveju Užsakovas gali reikalauti Rangovo pateikti pakoreguotus mokėjimo dokumentus, atitinkamai sumažinant tarpinio mokėjimo sumą to Darbo arba įsipareigojimo verte.
	Jeigu Užsakovas per šiame punkte nustatytą terminą Rangovo pateiktų mokėjimo dokumentų nepatvirtina ir nepateikia nepatvirtinimo priežasčių, turi būti laikoma, kad Rangovo prašoma apmokėti suma yra teisinga.
	9.5. Galutinį mokėjimą Rangovas gali gauti tik tada, kai Šalys pasirašo Darbų perdavimo – priėmimo aktą ir Rangovas ištaiso visus defektus, įvardintus Darbų perdavimo – priėmimo metu, Užsakovui raštiškai patvirtinant tokį defektų ištaisymą bei surašomas Statybos užbaigimo dokumentas. Šis dokumentas galutiniam mokėjimui nereikalaujamas, jeigu Užsakovas praleidžia 8.3 papunktyje jam nustatytą terminą ir dėl to Statybos užbaigimo dokumentas nesurašomas per Statybos užbaigimo terminą. 
	Kartu su galutiniu mokėjimu Užsakovas privalo sumokėti Rangovui sulaikymą:
	9.5.1. Rangovui ištaisius nurodytus defektus ir surašius Statybos užbaigimo aktą per Statybos užbaigimo terminą, kaip nurodyta 8.2.1 papunktyje – visą, arba 
	9.5.2. Rangovui neištaisius nurodytų defektų ir (ar) nesurašius Statybos užbaigimo akto ir pasibaigus Statybos užbaigimo terminui, kaip nurodyta 8.2.1 ir 8.4 papunkčiuose – atskaičius defektų taisymo sumą, arba visą, kaip nurodyta 8.6 papunktyje, atsižvelgiant į tai, kas įvyksta anksčiau.
	9.6. Užsakovas privalo mokėti Rangovui sumą, patvirtintą Rangovo pateiktuose mokėjimo dokumentuose per 3.4 papunktyje nurodytą dienų skaičių nuo Rangovo pateiktų mokėjimo dokumentų patvirtinimo.
	9.7. Jeigu Rangovas negauna mokėjimo, Sutarties sąlygų 9.6 papunktyje nurodytu terminu, tai jis turi teisę į delspinigius. Delspinigių dėl vėluojančio mokėjimo dydis yra nurodytas 3.4 papunktyje.
	9.8. Sutarties kaina Sutarties galiojimo metu nekeičiama, išskyrus šiame punkte nurodytais atvejais:
	9.8.1. pagal 10.3 papunktį įforminus Pakeitimą Sutarties kaina gali būti koreguojama papildomų/ keičiamų/ nevykdomų Darbų sumomis sudarant susitarimą dėl Sutarties kainos koregavimo. Papildomų/ keičiamų/ nevykdomų Darbų kainos apskaičiuojamos žemiau pateikiamais būdas, nustatant aukščiau esančio būdo taikymo prioritetą, t.y. tik nesant galimybės taikyti aukščiau esantį būdą, gali būti taikomas žemiau esantis būdas:
	a) pritaikant Sutartyje numatytų Darbų kainą (jei Sutartyje nustatyti tam tikrų konkrečių darbų įkainiai), jei įmanoma: 
	- pritaikant Sutartyje numatytų panašių darbų įkainius, arba 
	- išskaičiuojant kainos dalį iš Sutartyje numatyto įkainio, arba 
	- panaudojant Sutartyje numatyto įkainio sudėtines dalis. Taikant šį papildomų darbų įkainio nustatymo metodą remiamasi sutartyje numatytais įkainiais arba įkainių išskaidymu. 
	b)  įvertinus pagrįstas tiesiogines (darbo užmokesčio ir su juo susijusius mokesčius, statybos produktų ir įrengimų, mechanizmų sąnaudos) bei netiesiogines (pridėtinių išlaidų ir pelno) išlaidas pagal Metodikos priedo „Tiesioginių ir netiesioginių išlaidų apskaičiavimo taisyklės“ nuostatas.  9.8.2. padidėjus arba sumažėjus pridėtinės vertės mokesčio (PVM) tarifui Sutarties kaina atitinkamai didinama arba mažinama. Perskaičiavimas atliekamas įsigaliojus Lietuvos Respublikos pridėtinės vertės mokesčio įstatymo pakeitimui, kuriuo keičiamas mokesčio tarifas. PVM tarifas neatliktiems statybos darbams keičiamas (mažinamas ar didinamas) pagal Lietuvos Respublikos teisės aktus. Perskaičiuota Sutarties suma pradedama taikyti nuo Lietuvos Respublikos pridėtinės vertės mokesčio įstatymo pakeitimo, kuriuo keičiamas šio mokesčio tarifas, nurodytos tarifo įsigaliojimo dienos.
	Sutarties kainos perskaičiavimo formulė pasikeitus PVM tarifui:



 - Perskaičiuota Sutarties kaina (su PVM)

 - Sutarties kaina (su PVM) iki perskaičiavimo
A – Atliktų darbų kaina (su PVM) iki perskaičiavimo

 - senas PVM tarifas (procentais)

 - naujas PVM tarifas (procentais)
	9.8.3. Sutarties kaina dėl metinio infliacijos ar defliacijos pokyčio gali būti didinama arba mažinama, jei Sutarties trukmė kartu su numatytu Sutarties pratęsimu trunka ilgiau nei vienerius metus. Sutarties kaina privalo būti perskaičiuojama ne dažniau kaip kas vienerius metus skaičiuojant nuo Sutarties įsigaliojimo datos ir, kai Statistikos departamento prie Lietuvos Respublikos Vyriausybės paskelbta statybos kainų vidutinė metinė infliacija/defliacija padidėja/sumažėja 5 proc. punktais, lyginant su Sutarties sudarymo metu buvusia statybos kainų vidutine metine infliacija/defliacija. Dar po metų likusios neišmokėtos Sutarties kainos dalies didinimas/mažinimas galimas jei, praėjus metams po Sutarties kainos pakeitimo dėl statybos kainų lygio kitimo, vidutinė statybos kainų metinė infliacija/defliacija padidėja/sumažėja 5 proc. punktais, lyginant su Sutarties kainos paskutinio pakeitimo metu buvusia statybos kainų vidutine metine infliacija/defliacija. Neišmokėta Sutarties kainos dalis didinama/mažinama tiek procentų, kiek padidėja/sumažėja infliacija/defliacija. Susitarimas padidinti/sumažinti Sutarties kainą įsigalioja surašius jį raštu ir abiem Šalims patvirtinus parašais (netaikoma).
	9.8.4. Sutarties kaina turi būti mažinama tuo atveju, jeigu Rangovas atlieka darbus ne pagal Projekto sprendinius ir/ar dėl Rangovo kaltės netinkamai įforminami ar neįforminami pakeitimai, ir dėl to Įgyvendinančioji institucija tokias Rangovo išlaidas pripažįsta netinkamomis finansuoti. Sutarties kaina mažinama pripažintų netinkamomis išlaidų suma.
	Rangovas PVM sąskaitą–faktūrą / sąskaitą–faktūrą privalo pateikti naudojantis VĮ registrų centro administruojama elektronine paslauga „E. sąskaita“. Elektroninės paslaugos „E. sąskaita“ svetainė pasiekiama adresu www.esaskaita.eu. Paslauga yra apmokama Lietuvos Respublikos finansų ministro nustatyta tvarka.
	9.9. Užsakovas gali tiesiogiai atsiskaityti su Subrangovais už jų atliktus darbus. Apie tai Užsakovas raštu informuoja Subrangovus per 3 darbo dienas po informacijos apie juos gavimo. Subrangovui raštu pateikus prašymą pasinaudoti tiesioginio atsiskaitymo galimybe, sudaroma trišalė sutartis tarp Užsakovo, Rangovo ir jo Subrangovo, nustatanti tiesioginio atsiskaitymo su Subrangovu tvarką, atsižvelgiant į pirkimo dokumentuose, Sutartyje ir subrangos sutartyje nustatytus reikalavimus. Rangovas turi teisę prieštarauti nepagrįstiems mokėjimams Subrangovui trišalėje sutartyje nustatyta tvarka.

9. PAKEITIMAI

	10.1. Pakeitimai atliekami dėl nuo Sutarties Šalių nepriklausančių aplinkybių ir dėl kitų aplinkybių. 10.1.1. Sutartis dėl Pakeitimų, kurių bendra vertė viršija 15 procentų pradinės Sutarties vertės, gali būti keičiama tik dėl Pakeitimų, būtinų Darbams užbaigti, ir dėl iki Sutarties pasirašymo nenumatytų, nuo Sutarties Šalių nepriklausančių, aplinkybių esant Lietuvos Respublikos viešųjų pirkimų įstatyme numatytoms sąlygoms. 
	10.1.2. Nuo Sutarties Šalių nepriklausančioms aplinkybėms taip pat priskirtinos ir tokios aplinkybės, kurių atsiradimo rizikos Sutarties šalis nebuvo prisiėmusi ir negalėjo jų protingai numatyti bei šių aplinkybių nustatymas Sutarties vykdymo metu nepažeidžia Lietuvos Respublikos viešųjų pirkimų įstatyme nustatytų principų ir tikslo.
	10.1.3. Sutartis dėl Pakeitimų, kurių bendra vertė neviršija 15 procentų pradinės Sutarties vertės, gali būti keičiama nevertinant aukščiau nurodytų aplinkybių. 
	10.1.4. Pakeitimai, neatsižvelgiant į jų vertę, negali būti esminis sutarties pakeitimas, t.y. kai Pakeitimu iš esmės pakeičiamas Sutarties bendrasis pobūdis, kaip gali būti numatyta Lietuvos Respublikos įstatymuose bei įstatymų įgyvendinamuosiuose teisės aktuose.
	10.2. Pakeitimai gali apimti:
	10.2.1. bet kurios Darbų dalies montavimo ar įrengimo vietos ar padėties keitimą, Darbų dalies lygių, pozicijų ir (arba) matmenų pakitimus; 
	10.2.2.bet kurio atskiro Darbo atsisakymą arba Darbo apimties sumažinimą; 
	10.2.3. Darbo kokybės ar kitų bet kurio atskiro Darbo savybių pakitimus;
	10.2.4. bet kurį papildomą Darbą, Įrangą, Medžiagas.
	Pakeitimas pagrindžiamas dokumentais (pvz., defektiniu (pakeitimų) aktu, brėžiniais (įsk. Projekto korektūrą ir/ar jo naują laidą), ar kitais dokumentais), kurie turi būti patvirtinti Rangovo ir Užsakovo įgaliotų atstovų, Techninio koordinatoriaus ir projektuotojo ir (ar) statinio projekto vykdymo priežiūros vadovo parašais. 
	Pakeitimas įforminamas susitarimu (kai dėl atliktų pakeitimų keičiasi sutarties kaina) ar protokolu (kai pakeitimai neturi įtakos sutarties kainai) dėl darbų pakeitimo, nurodant darbų pavadinimus, vienetus, kiekius, techninius sprendinius (pavyzdžiui, brėžinius ir kita), įkainių nustatymo pagrindimą ir skaičiavimą (vadovaujantis 9.8.1 papunkčiu). Toks susitarimas ar protokolas turi būti patvirtintas ir pasirašytas Šalių ar įgaliotų atstovų ir laikomas sudėtine Sutarties dalimi.
	Jeigu Pakeitimas atliekamas kitais negu apibrėžti šiame skyriuje atvejais, tokiam pakeitimui atlikti turi būti vykdomas atskiras pirkimas, t. y. nauja pirkimo procedūra pagal Lietuvos Respublikos viešųjų pirkimų įstatymo reikalavimus.
	10.3. Pakeitimai, nurodyti Sutarties 10.2 papunktyje forminami tokia tvarka:
	10.3.1. jei būtina/tikslinga atsisakyti atskiro Darbo, ar būtina/tikslinga mažinti Darbų apimtis, Rangovas pateikia nevykdytinų Darbų lokalinę sąmatą, kurioje nurodo nevykdytinų Darbų kainas, apskaičiuotas pagal 9.8.1 papunktyje nurodytus Darbų kainų nustatymo būdus, ir, kurios pagrindu pagal 9.8.1 papunktį koreguojama Sutarties kaina;
	10.3.2. jei Sutartyje numatytą atskirą Darbą (ar jo dalį) būtina/tikslinga keisti kitu Darbu, Rangovas pateikia nevykdytinų Darbų lokalinę sąmatą, kurioje nurodo nevykdytinų Darbų kainas, apskaičiuotas pagal 9.8.1 papunktyje nurodytus Darbų kainų nustatymo būdus bei siūlymą dėl keistinų Darbų, t.y. vietoje nevykdomų Darbų siūlomų atlikti Darbų lokalinę sąmatą, sudarytą pagal 9.8.1 papunktyje nurodytus Darbų kainų nustatymo būdus, ir, Užsakovui įvertinus Rangovo siūlymą, koreguojama Sutarties kaina (jei reikia);
	10.3.3. papildomi darbai, tai Sutartyje neįtraukti Darbai ir (ar) Sutartyje nurodytų Darbų apimtys, jeigu jos viršija 15 procentų pradinės Sutarties vertės. Jei būtina/tikslinga atlikti papildomus darbus, Rangovas pateikia siūlymą dėl papildomų Darbų, t. y. papildomų Darbų lokalinę sąmatą, sudarytą pagal 9.8.1 papunktyje nurodytus Darbų kainų nustatymo būdus, ir, Užsakovui įvertinus Rangovo siūlymą, koreguojama Sutarties kaina.
	10.4. Pakeitimai gali būti atliekami neatsižvelgiant į jų vertę ir aplinkybes, jeigu
	10.4.1. pasirinkimo galimybės (opcionas), įsk. kiekių, apimties, objekto pakeitimą, iš anksto buvo aiškiai, tiksliai ir nedviprasmiškai suformuluotos pirkimo dokumentuose, nurodyta pasirinkimo galimybių (opciono) apimtis, pobūdis ir aplinkybės, kuriomis tai gali būti atliekama, ir iš esmės nesikeičia Darbų pobūdis; arba 
	10.4.2. pakeitimas nėra esminis, t. y. juo nepakeičiamas Darbų bendrasis pobūdis. Pakeitimas laikomas esminių, kai dėl jo 
	- pakeičiama pradinio pirkimo procedūros konkurencinė padėtis (kiti priimti kandidatai, kitas priimtas dalyvių pasiūlymas, sudominta daugiau tiekėjų), arba 
	- pakeičiama ekonominė pusiausvyra rangovo naudai, arba labai padidėja Darbų apimtis.
	10.5. Pakeitimai, kurių vertė neviršija 50 procentų, o bendra atskirų Pakeitimų pagal šį punktą vertė – 100 procentų pradinės Sutarties vertės, gali būti atliekami esant šioms aplinkybėms:
	10.5.1. prireikia papildomų darbų, paslaugų ar prekių, kurie tapo būtini Darbams užbaigti, tačiau nebuvo įtraukti į pradinį pirkimą, o Rangovo pakeitimas negalimas dėl ekonominių ar techninių priežasčių ir Užsakovui sukeltų didelių nepatogumų ar nemažą išlaidų dubliavimą; arba
	10.5.2. būtinybė atsirado dėl aplinkybių, kurių protingas ir apdairus Užsakovas negalėjo numatyti, ir iš esmės nesikeičia Darbų pobūdis. 
	Nenumatytos aplinkybės reiškia aplinkybes, kurių nebuvo įmanoma nuspėti, nepaisant to, kad Užsakovas pagrįstai apdairiai rengėsi pradiniam sutarties skyrimui, atsižvelgdamas į visas jo turimas priemones, konkretaus projekto pobūdį ir charakteristikas, gerąją praktiką atitinkamoje srityje ir poreikį užtikrinti tinkamą panaudotų išteklių ir numatomos sutarties vertės santykį rengiantis jos skyrimui.
	10.6. Atliktų darbų aktai turi atitikti pagal Inžinieriaus/Užsakovo nurodymą atliktus Darbų vykdymo pakeitimus.
	10.7. Rangovo pasiūlyme įvardintos Darbų sudėtinės dalys (resursai, techninės specifikacijos ir pan.), kurios nedetalizuotos Projekte, gali būti keičiamos tik Užsakovo sutikimu tiek, kiek toks keitimas neprieštarauja Projekto (jo techninių specifikacijų, aiškinamųjų raštų, brėžinių) sprendiniams. Tokie keitimai Pakeitimu nelaikomi.
	10.8. Jeigu bet kuris statybos dalyvis Darbų vykdymo metu sužino apie Projekto klaidą arba techninį trūkumą dokumento, kuriuo vadovaujantis Rangovas privalo vykdyti Darbus, tai jis apie tai privalo nedelsdamas pranešti Užsakovui. Užsakovas, gavęs tokį pranešimą, privalo pateikti Rangovui trūkstamą informaciją, tinkamus paaiškinimus bei (jeigu reikia) įforminti Pakeitimą. Projekto klaida ar dokumento techninis trūkumas turi būti patvirtintas projektą rengusio projektuotojo.
	10.9. Jeigu Rangovas, vykdydamas Darbus, susiduria su sąlygomis Statybvietėje, kurių jis iki Sutarties pasirašymo pagrįstai negalėjo numatyti, tai Rangovas apie tai privalo nedelsdamas – ne vėliau kaip per 5 darbo dienas – pranešti Užsakovui, detaliai nurodydamas aplinkybes. Jeigu Rangovas, dėl šiame punkte minimų priežasčių, uždelsia baigti Darbus laiku ir (arba) turi papildomų Išlaidų, tai Rangovas turi teisę reikalauti Darbų atlikimo termino pratęsimo ir tokių papildomų Išlaidų apmokėjimo.
	Pranešimo terminas apie sąlygas Statybvietėje, kurių pagal Darbų pirkimo dokumentus iki Sutarties pasirašymo Rangovas pagrįstai negalėjo numatyti skaičiuojamas nuo Statybvietės perdavimo – priėmimo akto pasirašymo datos. Pranešimo terminas apie sąlygas Statybvietėje, kurios pasimatė tik pradėjus vykdyti konkretaus (tam tikro) projektinio sprendinio Darbus ir iki Sutarties pasirašymo Rangovas pagrįstai negalėjo numatyti, skaičiuojamas nuo šių Darbų vykdymo pradžios datos.

10. ATSAKOMYBĖ UŽ DEFEKTUS, GARANTIJOS

	11.1. Užsakovas, nustatęs Darbų trūkumus ar kitokius nukrypimus nuo Sutarties po Darbų perdavimo – priėmimo, jei tie trūkumai ar nukrypimai negalėjo būti nustatyti perimant Darbą (paslėpti trūkumai), taip pat jei jie buvo Rangovo tyčia paslėpti, privalo apie juos raštu pranešti Rangovui. 
	11.2. Darbų garantinis terminas nustatomas vadovaujantis Lietuvos Respublikos civilinio kodekso 6.698 straipsnio nuostatomis. Rangovas garantinio laikotarpio metu privalo, Užsakovui pareikalavus, ne vėliau, kaip per 14 dienų nuo trūkumų paaiškėjimo dienos ar per kitą raštu suderintą su Užsakovu protingą terminą atlikti visus defektų arba žalos ištaisymo Darbus. Rangovas privalo savo sąskaita ir rizika atlikti Darbus, jeigu tie Darbai susiję su Sutarties neatitinkančiomis Medžiagomis, netinkama darbų kokybe arba bet kurio sutartinio Rangovo įsipareigojimo neįvykdymu. Jeigu Rangovas per nustatytą terminą nepašalina nustatytų darbų trūkumų, Užsakovas turi teisę Rangovo rizika ir sąskaita pašalinti trūkumus arba pasamdyti kitus asmenis trūkumams pašalinti. Tokiu atveju Užsakovas turi teisę reikalauti iš Rangovo atlyginti visus Užsakovo dėl to patirtus nuostolius.

11. SUTARTIES ESMINIS PAŽEIDIMAS IR NUTRAUKIMAS

	12.1. Jeigu Darbų vykdymo sustabdymas, pagal Sutarties sąlygų 6.6 papunktį, trunka ilgiau nei 45 dienos, tai Rangovas gali reikalauti leidimo atnaujinti Darbų vykdymą. Jeigu per 14 dienų toks leidimas nėra suteikiamas, Rangovas gali reikalauti nutraukti Sutartį. Tokiu Sutarties nutraukimo atveju turi būti nustatytos ir Šalių parašais patvirtintos atliktų Darbų apimtys ir Rangovui mokėtinos sumos. 
	12.2. Jeigu Rangovas nevykdo arba netinkamai vykdo kuriuos nors sutartinius įsipareigojimus, tai Techninis koordinatorius raštu gali Rangovui nurodyti įvykdyti įsipareigojimus arba ištaisyti netinkamai atliktus Darbus per pagrįstai tinkamą laiką.
	12.3. Užsakovas privalo bet kuriuo šiame punkte išvardintu atveju arba aplinkybėms, prieš 14 dienų apie tai pranešęs Rangovui, nutraukti Sutartį ir pašalinti Rangovą iš Statybvietės dėl šių esminių sutarties pažeidimų: 
	12.3.1. nevykdo Sutarties sąlygų 12.2 papunktyje nurodytų Techninio koordinatoriaus nurodymų ir dėl to Užsakovas iš esmės negauna Darbų rezultato, kokio tikėjosi, 
	12.3.2. nepateikia Sutarties įvykdymo užtikrinimo pagal 7.3 papunkčio nuostatas arba visais pagrįstais atvejais nepratęsia Sutarties įvykdymo užtikrinimo galiojimo; 
	12.3.3. nepradeda laiku vykdyti Darbų, kitaip aiškiai parodo ketinimą netęsti savo įsipareigojimų pagal Sutartį arba nevykdo Darbų pagal Veiklų sąraše nurodytą grafiką ir tampa aišku, kad juos baigti iki Darbų atlikimo termino pabaigos neįmanoma.
	12.4. Nutraukus Sutartį pagal 12.3 papunktį: 
	12.4.1. Rangovas privalo toliau vykdyti pagrįstus Užsakovo nurodymus dėl turto išsaugojimo arba dėl Darbų saugos, ir
	12.4.2. Užsakovas turi nustatyti likusias Rangovui mokėtinas sumas už tinkamai atliktus, bet neapmokėtus Darbus. Tačiau Užsakovas Rangovo sąskaita gali padengti bet kuriuos nuostolius ir papildomas Išlaidas, susijusias su defektų ištaisymu, kitas Užsakovo išlaidas, atsiradusias dėl šios Sutarties, ir baudą, prilygstančią 10 proc. nutraukimo dieną neatliktos Darbų dalies vertei. Užsakovas, padaręs tokius atskaitymus už papildomas Išlaidas, praradimus ir nuostolius, visą likusią Rangovui mokėtiną sumą privalo išmokėti Rangovui.
	12.5. Užsakovas bet kada dėl objektyvių nuo jo nepriklausančių aplinkybių, nepriklausomai nuo Rangovo veiksmų, turi teisę nutraukti Sutartį ne vėliau kaip prieš 14 dienų apie tai raštu pranešdamas Rangovui. Tokiu atveju Rangovui turi būti sumokėta:
	12.5.1. už bet kurį tinkamai atliktą Darbą pagal Sutartyje nustatytas kainas;
	12.5.2. išlaidos už Įrangą ar Medžiagas, kurie skirti Darbams ir, kuriuos Rangovas tam tikslui įsigijo. Užsakovui sumokėjus, ši Įranga ir Medžiagos tampa Užsakovo nuosavybe;
	12.5.3. bet kurios kitos Išlaidos arba įsipareigojimai, kuriuos Rangovas pagrįstai prisiėmė tikėdamasis baigti Darbus.
	Užsakovas neturi teisės nutraukti Sutarties dėl to, kad planuoja Darbus vykdyti pats arba įpareigoti juos vykdyti kitą Rangovą.
	12.6. Rangovas gali bet kuriuo šiame punkte išvardintu atveju arba aplinkybėms, prieš 14 dienų apie tai raštu pranešęs Užsakovui, nutraukti Sutartį dėl šių esminių sutarties pažeidimų: 
	12.6.1. per 42 dienas nuo Sutarties 9.6 papunktyje nurodyto termino pabaigos negauna viso apmokėjimo;
	12.6.2. Užsakovas visiškai nevykdo savo sutartinių įsipareigojimų;
	12.6.3. Darbų vykdymo sustabdymas pagal Sutarties 12.1 papunktį trunka ilgiau nei 45 dienos; 
	12.6.4. Bendras Darbų vykdymo sustabdymas trunka ilgiau nei pusė Darbų atlikimo termino ir ilgiau kaip 45 dienos.
	Rangovo pasirinkimas nutraukti Sutartį neturi pažeisti kurių nors kitų iš Sutarties arba kitaip kylančių Rangovo teisių.
	Jeigu Rangovas nutraukė Sutartį pagal 12.6.1 ir 12.6.2 papunkčius, jam turi būti suteikta teisė atgauti sustabdymo ir statybvietės palikimo išlaidas kartu su bauda, prilygstančia 5 proc. nutraukimo dieną neatliktos Darbų dalies vertei.
	12.7. Sutarties nutraukimo įsigaliojimo atveju pagal bet kurį Sutarties sąlygų punktą, Rangovas per Užsakovo nurodytą terminą privalo:
	12.7.1. nutraukti visą tolesnį Darbą, išskyrus tokį, kurį būtina atlikti dėl gyvybės ar turto išsaugojimo arba dėl Darbų saugos;
	12.7.2. perduoti Užsakovui Įrangą ir Medžiagas, už kuriuos jau sumokėta;
	12.7.3. pašalinti visus Rangovo įrengimus ir kitus daiktus iš Statybvietės ir pats palikti Statybvietę.

12. GINČAI

	Sutarties Šalys visus ginčus stengiasi išspręsti derybomis. Kilus ginčui, Sutarties Šalys raštu išdėsto savo nuomonę kitai Šaliai ir pasiūlo ginčo sprendimą. Gavusi pasiūlymą ginčą spręsti derybomis, Šalis privalo į jį atsakyti per 15 dienų. Ginčas turi būti išspręstas per ne ilgesnį nei 30 dienų terminą nuo derybų pradžios. Jei ginčo išspręsti derybomis nepavyksta arba, jei kuri nors Šalis laiku neatsako į pasiūlymą ginčą spręsti derybomis, kita Šalis turi teisę, įspėdama apie tai kitą Šalį, pereiti prie kito ginčų sprendimo procedūros etapo. Su Sutartimi susiję ginčai, kurių nepavyksta išspręsti derybų keliu, sprendžiami teisme pagal Užsakovo buveinės vietą, vadovaujantis Lietuvos Respublikos įstatymais.

13. NENUGALIMA JĖGA

	14.1. Šalis gali būti visiškai ar iš dalies atleidžiama nuo atsakomybės už Sutarties nevykdymą dėl nenugalimos jėgos (force majeure) aplinkybių, atsiradusių po Sutarties įsigaliojimo dienos bei nustatytų ir jas patyrusios Šalies įrodytų pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.
	14.2. Nenugalima jėga (force majeure) nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalies kontrahentai pažeidžia savo prievoles. Nenugalima jėga (force majeure) taip pat nelaikomos Šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje pasitaikančios aplinkybės, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos.
	14.3. Sutartis baigiasi kitos Šalies reikalavimu, kai ją įvykdyti kitai Šaliai neįmanoma dėl nenugalimos jėgos (force majeure).

14. BAIGIAMOSIOS NUOSTATOS

	15.1. Visi su Sutartimi susiję pranešimai, prašymai, kiti dokumentai ar susirašinėjimas turi būti siunčiami faksu, paštu arba elektroniniu paštu, jų originalus visais atvejais įteikiant Užsakovui ir (ar) Rangovui pasirašytinai ar siunčiant registruotu/kurjeriniu paštu kiekvienam iš jų Sutartyje nurodytu adresu. Apie savo adreso ar kitų rekvizitų pasikeitimą kiekviena Šalis nedelsdama, tačiau ne vėliau kaip per 5 (penkias) dienas nuo minėto pasikeitimo dienos, raštu privalo pranešti kitai Šaliai. Šalių adresai susirašinėjimui nurodyti šios Sutarties 15.5 papunktyje. 
	Pastabas dėl vykdomų Darbų gali pateikti tik Techninis koordinatorius raštu – įrašais statybos darbų žurnale.
	15.2. Sutartis sudaryta [2] ([dviem]) egzemplioriais lietuvių kalba, po vieną kiekvienai šaliai. Abu Sutarties egzemplioriai yra vienodos teisinės galios. Visais su Sutarties įgyvendinimu susijusiais klausimais Šalys privalo susirašinėti ir bendrauti lietuvių kalba.
	15.3. Sutarties priedai:
	15.3.1. Projektai;
	15.3.2. Veiklų sąrašai;
	15.3.3. Atliktų darbų akto forma;
	15.3.4. Darbų perdavimo-priėmimo akto forma; 
	15.3.5. Įkainoti darbų kiekių žiniaraščiai;
	15.3.6. Rangovo pasiūlymas.
	15.4. Užsakovo paskirtas asmuo, atsakingas už Sutartyje numatytų rangos darbų techninį koordinavimą yra Turto valdymo skyriaus statybos inžinierius. Užsakovo paskirtas asmuo, atsakingas už Sutarties vykdymą ir Sutarties pakeitimus yra Socialinių paslaugų skyriaus vedėjo pavaduotoja. Užsakovo paskirtas asmuo, atsakingas už Sutarties ir jos pakeitimų paskelbimą pagal Viešųjų pirkimų įstatymo 86 straipsnio 9 dalies nuostatas yra Teisės ir civilinės metrikacijos skyriaus vyriausioji specialistė.
	15.5. Šalys šią Sutartį perskaitė, joms buvo išaiškintas Sutarties turinys ir pasekmės, Šalys Sutartį suprato ir, kaip visiškai atitinkančią jų valią ir ketinimus, pasirašė. 

Šalių rekvizitai ir parašai:
	UŽSAKOVAS
Varėnos rajono savivaldybės administracija 
Kodas 188773873
Registro tvarkytojas – VĮ Registrų centras 
Vytauto g. 12, LT-65184 Varėna 
A.s. Nr. LT797181200001130793
AB Šiaulių bankas 
tel.: (8 310) 32 005, faksas: (8 310) 51200
el. paštas: info@varena.lt
	RANGOVAS
[Įrašyti Rangovo rekvizitus]
[pavadinimas] 
Kodas [kodas] 
PVM mokėtojo kodas [kodas] 
Registro tvarkytojas – VĮ Registrų centras 
[adresas korespondencijai] 
A.s. Nr. [atsiskaitomosios sąskaitos Nr.] 
tel.:                              , faksas: 
el. paštas: 


	
Administracijos direktorė
Vilma Miškinienė


Parašas  
Data____________________
A.V.
	
Pasirašančiojo vardas, pavardė 
..................................................................
Pareigos ...................................................

Parašas
Data__________________________
A.V.
















Sutarties priedas Nr. 1

	

	Projekto bylos
	Bylos žymuo

	1
	
	

	2
	
	


Projekto sudėtis:







Sutarties priedas Nr. 2


VEIKLŲ SĄRAŠAS 

KITOS PASKIRTIES INŽINERINIO STATINIO (NUOTEKŲ VALYKLOS).,
(objekto adresas)., SUPAPRASTINTAS STATYBOS PROJEKTAS 


	Etapo Nr. 
	Nuolatinių Darbų/paslaugų veiklos (etapo) pavadinimas


	Bendra darbo apimtis (fiziniais mato vienetais, jei reikalinga)

	Darbo atlikimo terminai ir mėnesiniai jo kiekiai [valiuta] be PVM 
 [Pildo rangovas]
	Darbo (etapo) kaina, [valiuta] be PVM

[Pildo rangovas]

	
	
	
	I mėnuo
	II mėnuo
	III mėnuo
	IV 
mėnuo
	V mėnuo
	VI mėnuo
	



.....
	

	
	VIDAUS IR IŠORĖS DARBAI
	
	
	
	
	
	
	
	
	

	1.
	
	
	X
	X
	X
	X
	X
	X
	X
	

	2.
	
	
	X
	X
	X
	X
	X
	X
	X
	

	3.
	
	
	X
	X
	X
	X
	X
	X
	X
	

	4.
	
	
	X
	X
	X
	X
	X
	X
	X
	

	5.
	
	
	X
	X
	X
	X
	X
	X
	X
	

	6.
	
	
	X
	X
	X
	X
	X
	X
	X
	

	Suma  be PVM:
	
	

	PVM 21% suma:
	
	

	BENDRA SUMA su PVM:
	
	


Pastabos: 
· Atitinkamo laikotarpio langeliuose pažymėtais simboliu ,,x“ neprivaloma nurodyti planuojamus įvykdyti darbų kiekius;
· Teikiant pasiūlymą šių pastabų teksto atkartoti nebūtina.



Sutarties priedas Nr. 3


Sutarties priedas Nr. 4
ATLIKTŲ DARBŲ AKTAS Nr.____
Data___________
Ataskaitinis laikotarpis nuo___<data>_____iki___<data>_____
Užsakovas:
Rangovas:
Projektas: {pavadinimas ir numeris}
Sutartis: {pavadinimas, numeris, data}
Šiuo aktu patvirtinama, kad ataskaitiniu laikotarpiu Rangovas atliko Užsakovui šiuos darbus:
	Etapo Nr. pagal Įkainotą veiklos sąrašą
	Nuolatinių Darbų veiklos (etapo) pavadinimas
	Sutartinė darbo (etapo) kaina, be PVM 
	Atlikta darbų  nuo statybos pradžios įskaitant ataskaitinį laikotarpį
	Atlikta darbų  nuo statybos pradžios iki ataskaitinio laikotarpio 
	Atlikta darbų  per ataskaitinį laikotarpį

	
	
	
	%
	Suma 
	%
	Suma 
	%
	Suma 

	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 

	Suma be PVM:
	 
	 
	 
	 
	 
	 
	 

	PVM{tarifas} suma
	 
	 
	 
	 
	 
	 
	 

	Suma su PVM:
	 
	 
	 
	 
	 
	 
	 

	Sulaikymo suma:
	
	
	
	
	
	
	

	Suma mokėjimui: 
	 
	 


Sumos nurodytos {valiutos pavadinimas}

	Užsakovo atstovas
	Rangovo atstovas

	Pareigos:
	
	Pareigos:
	

	Vardas,pavardė:
	
	Vardas, pavardė:
	

	Parašas:
	
	Parašas:
	

	Data:
A.V.
	
	Data:
A.V.
	



Sutarties priedas Nr. 5

DARBŲ PERDAVIMO–PRIĖMIMO AKTAS
		
[Akto sudarymo vieta], ......... m. ............................... ........... d.


[Rangovo pavadinimas], atstovaujama .............................................., veikiančio pagal ........................................................................................................, toliau vadinamas Rangovu, ir [Užsakovo pavadinimas], atstovaujama ..............................., veikiančio pagal ......................................................................................, toliau vadinamas Užsakovu (toliau kartu vadinamos Šalimis, o kiekviena atskirai – Šalimi), vadovaudamiesi Šalių sudaryta [sutarties pavadinimas, sudarymo data] sutartimi (toliau – vadinama Sutartimi), bei papildomais susitarimais Nr. ...... [šis intarpas rašomas tik kai yra aktualu Šalims], sudarė šį Darbų perdavimo-priėmimo aktą: 

1. Rangovas perduoda Užsakovui atliktus Darbus ...................................................... [Darbų pavadinimas, sutampantis su Sutarties 2.1 punkte esančiu Darbų pavadinimu], o Užsakovas šiuos atliktus Darbus priima. 
2. Pagal Sutartį (-is) atliktų statybos darbų vertė ....................... Eur (............................................................................................ eurų). Už atliktus Darbus Užsakovas įsipareigoja sumokėti Rangovui likusią ....................... Eur (.............................................................. eurų) sumą Šalių sudarytoje Sutartyje nustatyta tvarka.
[3. 	Šalys patvirtina, kad Darbai yra atlikti pilnai ir tinkamai. Užsakovas neturi Rangovui pretenzijų dėl atliktų Darbų kokybės.] 
[3. 	Šalys patvirtina, kad Darbai yra atlikti pilnai ir tinkamai, išskyrus defektus, kurie neturės esminės įtakos naudojant Darbus pagal paskirtį. Defektų sąrašas pridedamas [PRIEDAS]. Defektai turi būti pašalinti per [nurodyti dienų skaičių, ne ilgesnį, nei 28 dienos].......................................................... dienų po šio Darbų perdavimo-priėmimo akto pasirašymo dienos.] 
[3 punkto versija pasirenkama pagal situaciją] 
4. Šis aktas sudarytas dviem egzemplioriais, kurie abu turi vienodą juridinę galią. Vienas egzempliorius pateikiamas Rangovui, kitas lieka Užsakovui.

	Rangovas

	Užsakovas

	[Pavadinimas] 
	[Pavadinimas] 

	[Buveinės adresas]
	[Buveinės adresas]

	[Telefonas, faksas]
	[Telefonas, faksas]

	[Įmonės kodas]
	[Įmonės kodas]

	[PVM mokėtojo kodas]
	[PVM mokėtojo kodas]

	
	

	
	

	______________________________
Parašas
[Pareigos, vardas ir pavardė]

A.V.
	______________________________
Parašas
[Pareigos, vardas ir pavardė]

A.V.

	[PRIEDAS: 	Surašytas defektų sąrašas, jame nurodant pagrįstą laiką defektų taisymui,  įkainotą defektų vertę (pagal poreikį) bei pašalinus defektus, Techninio koordinatoriaus ir statybos vadovo žyma ((ne )ištaisyta, tikrinimo data ir parašai) ant šio dokumento]

